[pic] | KOMISIJA EVROPSKIH SKUPNOSTI |

Bruselj, 27.6.2007

COM(2007) 363 konč.

Predlog

UREDBA SVETA

o zaključku vmesnega pregleda protidampinških ukrepov, uvedenih z Uredbo Sveta (ES) št. 1910/2006 za uvoz sistemov televizijskih kamer s poreklom z Japonske, in razveljavitvi protidampinških ukrepov, uvedenih z Uredbo (ES) št. 1910/2006

(predložila Komisija)

OBRAZLOŽITVENI MEMORANDUM

OZADJE PREDLOGA |

Razlogi za predlog in njegovi cilji Ta predlog zadeva uporabo Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 2117/2005 z dne 21. decembra 2005 („osnovna uredba“), v postopku glede uvoza „nekaterih sistemov kamer“ in „sistemov televizijskih kamer“ s poreklom z Japonske. |

Splošno ozadje Ta predlog je nastal v okviru izvajanja osnovne uredbe in je posledica preiskave, ki je bila izvedena v skladu z vsebinskimi in postopkovnimi zahtevami, določenimi v osnovni uredbi. |

Obstoječe določbe na področju, na katero se nanaša predlog Uredba Sveta (ES) št. 1910/2006 o uvedbi dokončne protidampinške dajatve na uvoz sistemov televizijskih kamer s poreklom z Japonske. |

Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANKAMI IN OCENA UčINKA |

Posvetovanje z zainteresiranimi strankami |

Zainteresiranim strankam, ki jih zadeva postopek, je bila dana možnost, da zagovarjajo svoje interese že med preiskavo v skladu z določbami osnovne uredbe. |

Zbiranje in uporaba izvedenskih mnenj |

Zunanje izvedensko mnenje ni bilo potrebno. |

Ocena učinka Ta predlog je nastal kot posledica izvajanja osnovne uredbe. Osnovna uredba ne predvideva splošne ocene učinka, pač pa vsebuje izčrpen seznam pogojev, ki jih je treba oceniti. |

PRAVNI ELEMENTI PREDLOGA |

Povzetek predlaganih ukrepov Svet je z Uredbo (ES) št. 2042/2000 uvedel dokončne protidampinške dajatve na uvoz sistemov televizijskih kamer s poreklom z Japonske. Ti ukrepi so bili 21. decembra 2006 razširjeni na pregled zaradi izteka ukrepov. Komisija je 18. maja 2006 uvedla novo protidampinško preiskavo v zvezi z uvozom nekaterih sistemov kamer s poreklom z Japonske v Skupnost. Izdelek, ki ga zajemajo navedeni ukrepi, v celoti spada v obseg izdelka nove preiskave. Zato je bil vmesni pregled v zvezi z Uredbo Sveta (ES) št. 2042/2000 uveden hkrati z novo preiskavo. Uredba (ES) št. 2042/2000 je prenehala veljati 29. decembra 2006. Ker so bili z Uredbo Sveta (ES) št. 1910/2006 ukrepi za sisteme televizijske kamere razširjeni, je bil vmesni pregled samodejno razširjen na slednjo uredbo. S pismom Komisiji z dne 12. aprila 2007 je pritožnik uradno umaknil svojo pritožbo v zvezi z nekaterimi sistemi kamer ter svojo podporo nadaljevanju ukrepov za sisteme televizijskih kamer. Komisija namerava zato zaključiti postopek v zvezi nekaterimi sistemi kamer in predlaga razveljavitev obstoječih ukrepov za sisteme televizijskih kamer, saj v preiskavi ni bilo ugotovljeno, da takšen zaključek in razveljavitev ne bi bila v interesu Skupnosti. Komisija predlaga tudi zaključek zgoraj navedenega vmesnega pregleda v zvezi s sistemi televizijskih kamer, ki je bil uveden hkrati z novo preiskavo v zvezi z nekaterimi sistemi kamer. Zato se predlaga, da Svet sprejme priloženi predlog Uredbe, ki ga je treba objaviti hkrati s sklepom Komisije o zaključku preiskave. |

Pravna podlaga Uredba Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 2117/2005 z dne 21. decembra 2005. |

Načelo subsidiarnosti Predlog je v izključni pristojnosti Skupnosti. Načelo subsidiarnosti se zato ne uporablja. |

Načelo sorazmernosti Predlog upošteva načelo sorazmernosti iz naslednjih razlogov. |

Oblika ukrepanja je opisana v zgoraj navedeni osnovni uredbi in ne daje možnosti za nacionalno odločanje. |

Navedba o tem, kako je zmanjšana finančna in administrativna obremenitev Skupnosti, nacionalnih vlad, regionalnih in lokalnih oblasti, gospodarskih subjektov in državljanov ter kako sorazmerna je z zastavljenim ciljem predloga, se ne uporablja. |

Izbira instrumentov |

Predlagani instrument: uredba. |

Druga sredstva ne bi bila primerna zaradi naslednjega razloga. Zgoraj navedena osnovna uredba ne predvideva drugih možnosti. |

PRORAčUNSKE POSLEDICE |

Predlog nima posledic za proračun Skupnosti. |

1. Predlog

UREDBA SVETA

o zaključku vmesnega pregleda protidampinških ukrepov, uvedenih z Uredbo Sveta (ES) št. 1910/2006 za uvoz sistemov televizijskih kamer s poreklom z Japonske, in razveljavitvi protidampinških ukrepov, uvedenih z Uredbo (ES) št. 1910/2006

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti[1] („osnovna uredba“) in zlasti člena 11(3) Uredbe,

ob upoštevanju predloga, ki ga je dala Komisija po posvetovanju s svetovalnim odborom,

ob upoštevanju naslednjega:

A. VELJAVNI UKREPI

2. Svet je z Uredbo (ES) št. 2042/2000[2] uvedel dokončne protidampinške dajatve na uvoz sistemov kamer s poreklom z Japonske, ki se trenutno uvrščajo pod oznake KN ex 8525 80 19, ex 8528 49 35, ex 8528 49 91, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99 in 8543 70 90 (oznake KN od 1. januarja 2007).

3. Svet je decembra 2006 z Uredbo (ES) št. 1910/2006[3] te ukrepe („prvotni ukrepi“) potrdil na podlagi pregleda zaradi izteka ukrepov v skladu s členom 11(2) osnovne uredbe .

B. POSTOPEK

4. Komisija je 4. aprila 2006 prejela pritožbo o domnevnem škodljivem dampinškem uvozu nekaterih sistemov kamer s poreklom z Japonske.

5. Pritožbo je vložila družba Grass Valley Nederland BV v imenu proizvajalcev Skupnosti, ki predstavljajo v skladu s členi 4(1) in 5(4) osnovne uredbe glavni delež celotne proizvodnje nekaterih sistemov kamer v Skupnosti.

6. Pritožba je vsebovala prima facie dokaze o dampingu in o posledični znatni škodi, kar je zadostovalo za upravičenost začetka protidampinškega postopka.

7. Komisija je zato z obvestilom („obvestilo o začetku“), objavljenim v Uradnem listu Evropske unije [4] začela protidampinški postopek v zvezi z uvozom nekaterih sistemov kamer v Skupnost, ki se trenutno uvrščajo pod oznake KN ex 8525 80 19, ex 8525 80 91, ex 8528 49 10, ex 8528 49 35, ex 8528 49 91, ex 8528 59 10, ex 8528 59 90, ex 8529 90 92, ex 8529 90 97, ex 8537 10 91, ex 8537 10 99, ex 8543 70 90 in ex 9002 90 00 (oznake KN od 1. januarja 2007) s poreklom z Japonske.

8. V obvestilu o začetku je izdelek opredeljen kot „nekateri sistemi kamer“ s poreklom z Japonske, sestavljen iz:

(a) glave kamere:

(i) z vgrajenim iskalom, povezavo na iskalo ali možnostjo povezave na iskalo

(ii) z vgrajenim optičnim blokom, sprednjim modulom ali podobno napravo (glej opis v nadaljevanju), povezavo ali možnostjo povezave

(iii) v enem kosu, z glavo kamere in adapterjem za kamero v enem ohišju, ali ločeno;

(b) adapterja za kamero, vgrajenega v glavi kamere ali ne;

(c) optičnega bloka, sprednjega modula ali podobne naprave z enim ali več senzorji slike z efektivno diagonalno velikostjo polja za optično branje 6 mm ali več. Optični blok je lahko vgrajen v glavo kamere ali ne;

(d) iskala kamere, vgrajenega v glavi kamere ali ne;

(e) osnovne postaje ali krmilne enote kamere (CCU), povezane s kamero po kablu in/ali drugače, na primer z brezžično povezavo;

(f) operacijske krmilne plošče (OCP) ali enakovredne naprave za upravljanje posamičnih kamer (tj. za nastavitev barve, odpiranje leč ali zaslonke);

(g) glavne krmilne enote (MCP) ali glavne enote za nastavitve (MSU) za pregled in nastavitev več daljinsko vodenih kamer;

(h) enote za nastavljanje leče „box“, kot sta na primer Large Lens Adapter ali SuperXpander, ki omogoča uporabo sistemov prenosnih kamer z lečami „box“,

s poreklom z Japonske, ki se uvažajo skupaj ali ločeno.

Sistemi kamer niso vedno nujno sestavljeni iz vseh zgoraj navedenih delov.

Zgoraj navedeni sestavni deli (razen glave kamere) sistema kamer ne morejo delovati ločeno in se lahko uporabljajo samo v sistemu kamer istega proizvajalca.

Leč in rekorderjev, ki niso v istem ohišju s kamero, izdelek ne zajema.

Zadevni izdelek se uporablja za predvajanje, zbiranje informacij, v digitalni kinematografiji ali za drugo profesionalno rabo. Profesionalna raba vključuje (vendar ni omejena na) uporabo teh sistemov za pripravo izobraževalnih, zabavnih, promocijskih in dokumentarnih video materialov za interno in javno predvajanje.

9. Izdelek, ki ga zajemajo prvotni ukrepi, je v celoti zajet v zgornjo opredelitev izdelka.

10. Komisija je zato v istem obvestilu v skladu s členom 11(3) osnovne uredbe začela tudi vmesni pregled Uredbe (ES) št. 2042/2000. Namen tega vmesnega pregleda je bil spremeniti ali razveljaviti Uredbo (ES) št. 2042/2000, če se ugotovi, da je treba za nekatere sisteme kamer s poreklom z Japonske uvesti ukrepe, ki bi pozneje zajeli tudi sisteme televizijskih kamer, za katere veljajo ukrepi iz Uredbe (ES) št. 2042/2000. V tem primeru nadaljevanje ukrepov, uvedenih z Uredbo (ES) št. 2042/2000, ne bi bilo več primerno in navedeno uredbo bi bilo treba ustrezno spremeniti.

11. Uredba Sveta (ES) št. 2042/2000 je prenehala veljati 29. decembra 2006. Svet je pred tem datumom, kot je navedeno v uvodni izjavi 2, z Uredbo (ES) št. 1910/2006 z dne 19. decembra 2006, ki je začela veljati 22. decembra 2006, razširil dokončne protidampinške ukrepe, ki veljajo za uvoz sistemov televizijskih kamer. Pregled Uredbe Sveta (ES) št. 2042/2000 je bil zato samodejno razširjen na Uredbo Sveta (ES) št. 1910/2006.

12. Komisija je o začetku postopka uradno obvestila proizvajalce izvoznike, uvoznike in združenja uvoznikov ali izvoznike, za katere je znano, da jih to zadeva, predstavnike države izvoznice, uporabnike, dobavitelje surovin in proizvajalca Skupnosti pritožnika. Zainteresiranim strankam je bila dana možnost, da pisno izrazijo svoja stališča in zaprosijo Komisijo za zaslišanje v roku, navedenem v obvestilu o začetku, vsem zadevnim strankam pa so bili poslani tudi vprašalniki.

C. UMIK PRITOŽBE, ZAKLJUČEK POSTOPKA IN RAZVELJAVITEV VELJAVNIH DOKONČNIH PROTIDAMPINŠKIH UKREPOV

13. Družba Grass Valley Nederland B.V. je s pismom Komisiji z dne 12. aprila 2007 uradno umaknila svojo pritožbo. Z istim pismom je navedena družba umaknila tudi svojo podporo prvotnim ukrepom proti uvozu sistemov televizijskih kamer s poreklom z Japonske, uvedenih z Uredbo (ES) št. 1910/2006 po pregledu zaradi izteka ukrepov v skladu s členom 11(2) osnovne uredbe.

14. V skladu s členom 9(1) osnovne uredbe se lahko v primeru umika pritožbe postopek zaključi, razen če tak zaključek ne bi bil v interesu Skupnosti.

15. Zato je Komisija s Sklepom (ES) XXX[5] zaključila postopek v zvezi z uvozom nekaterih sistemov kamer s poreklom z Japonske v Skupnost, saj v preiskavi ni bilo ugotovljeno, da takšen zaključek in razveljavitev ne bi bila v interesu Skupnosti.

16. Kot je navedeno v uvodni izjavi 8, veljajo dokončne protidampinške dajatve tudi za uvoz sistemov televizijskih kamer s poreklom z Japonske, ki spada v obseg izdelkov postopka v zvezi z nekaterimi sistemi kamer.

17. Kot je navedeno v uvodni izjavi 12, je industrija Skupnosti z zgoraj navedenim pismom uradno umaknila svojo podporo tem ukrepom in zahtevala njihovo razveljavitev.

18. Zato se šteje, da je treba obstoječe ukrepe razveljaviti, saj v preiskavi ni bilo ugotovljeno, da takšna razveljavitev ne bi bila v interesu Skupnosti.

D. SKLEP

19. Zainteresirane stranke so bile o tem obveščene in imele so možnost predložiti pripombe. Komisija ni prejela nobene pripombe o tem, da zaključek vmesnega pregleda in razveljavitev veljavnih protidampinških ukrepov ne bi bili v interesu Skupnosti.

20. Zato se sklene, da se sedanji pregled zaključi, dokončne protidampinške dajatve, ki veljajo za uvoz sistemov televizijskih kamer s poreklom z Japonske, pa razveljavijo –

SPREJEL NASLEDNJO UREDBO:

Člen 1

Pregled Uredbe Sveta (ES) št. 1910/2006 se zaključi, dokončne protidampinške dajatve, uvedene z Uredbo (ES) št. 1910/2006 na uvoz sistemov televizijskih kamer s poreklom z Japonske, pa razveljavijo.

Člen 2

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednik

[1] UL L 56, 6.3.1996, str. 1. Uredba, kakor je nazadnje spremenjena z Uredbo (ES) št. 2117/2005 (UL L 340, 23.12.2005, str. 17).

[2] UL L 244, 29.9.2000, str. 38, kakor je bila nazadnje spremenjena z Uredbo (ES) št. 1909/2006 (UL L 365, 21.12.2006, str. 1).

[3] UL L 365, 21.12.2006, str. 7

[4] UL C 117, 18.5.2006, str. 8.

[5] UL L XXX, xxxxx, xx